Povzetek revizijskega poročila  
Pravilnost poslovanja Okrožnega sodišča v Mariboru

Računsko sodišče je izvedlo revizijo pravilnosti poslovanja **Okrožnega sodišča v Mariboru**. Cilj revizije je bil izrek mnenja o pravilnosti poslovanja Okrožnega sodišča v Mariboru v letu 2023.

Računsko sodišče je o pravilnosti poslovanja Okrožnega sodišča v Mariboru v letu 2023 izreklo mnenje s pridržkom, ker je ugotovilo, da je v naslednjih primerih poslovalo v neskladju s predpisi:

* javnemu uslužbencu je nepravilno določilo plačo, zaradi česar mu je v letu 2023 izplačalo za 3.700 EUR previsoko bruto plačo;
* javni uslužbenki sklepa o delu plače za plačilo delovne uspešnosti iz naslova povečanega obsega dela ni izdalo, 8 javnim uslužbencem pa prepozno;
* sodnemu osebju je za del časa, ko so opravljali redno delo, neupravičeno izplačalo dodatek za stalno pripravljenost;
* 3 javnim uslužbenkam je za iste naloge poleg povečanega obsega dela plačalo tudi 462 EUR za delo preko polnega delovnega časa;
* 4 javnim uslužbenkam je izplačalo prenizek dodatek za delovno dobo v skupnem znesku 213 EUR;
* aktivnosti, ki so jih sodniki opravili med pripravljenostjo v dežurni službi, ni upoštevalo kot aktivno delo;
* javni uslužbenki in 4 funkcionarjem ni povrnilo stroškov prevoza na delo in z dela za dodatne prihode na delo;
* 3 javnim uslužbenkam in funkcionarjema ni obračunalo in izplačalo dodatnih regresov za prehrano;
* prevzelo je obveznosti, čeprav niso bili izpolnjeni vsi s predpisi določeni pogoji;
* za storitve stacionarne telefonije v znesku 57.220 EUR ni izvedlo postopka oddaje javnega naročila;
* pred plačilom računov ni preverilo pravnega temelja in višine obveznosti, zaradi česar je plačalo 2.232 EUR preveč;
* v pogodbi za storitve vzdrževanja programske opreme je dogovorilo neustrezen indeks cen ter preseglo dopustno povišanje indeksa cen;
* pogodbe ni objavilo na portalu javnih naročil;
* v 2 primerih na portalu javnih naročil ni objavilo podatkov o javnem naročilu;
* neizbranih ponudnikov po oddaji naročila ni pisno obvestilo o izboru;
* pogodba ni vsebovala protikorupcijske klavzule.

Računsko sodišče je v reviziji opozorilo na dileme glede opredelitve oblike dela pri izvedbi nujnih procesnih dejanja izven poslovnega časa sodišča za sodno osebje in plačila za to delo. Od Okrožnega sodišča v Mariboru ni zahtevalo predložitve odzivnega poročila, saj je Okrožno sodišče v Mariboru med revizijskim postopkom sprejelo ustrezne popravljalne ukrepe za odpravo razkritih nepravilnost, mu je pa podalo **priporočilo** za izboljšanje poslovanja.

Ljubljana, 23. junija 2025